IEVADS

Vienotais tirgus ir viens no dižākajiem Eiropas sasniegumiem. Tas ir viens no svarīgākajiem Eiropas projekta elementiem, taču tā sniegtās priekšrocības ne vienmēr tiek realizētas, jo vienotā tirgus noteikumi ne vienmēr ir zināmi un tiek pareizi īstenoti. Laikā, kad Eiropas iedzīvotāji un uzņēmumi rēķinās ar tādu Eiropu, kas aizsargā, dod iespējas un aizstāv, vienotais tirgus ir viens no Eiropas lielākajiem ieguvumiem, lai risinātu problēmas, ko rada pieaugošā globalizācija, un veidotu ciešāku un taisnīgāku Eiropas ekonomiku.

Savā vienotā tirgus stratēģijā Komisija ir pielikusi pūles, lai panāktu dziļāku un taisnīgāku vienoto tirgu, kas ir viena no desmit Žana Kloda Junkera vadītās Komisijas prioritātēm. Tālab stratēģijā ir ierosināts uzlabot iespējas piekļūt tirgiem aiz valsts robežām, atvieglot dzīvi patērētājiem, uzņēmumiem un valsts pārvaldes iestādēm un nodrošināt, ka vienotais tirgus dod praktisku labumu iedzīvotājiem un uzņēmumiem. Atbalstot visu minēto, Komisija paziņoja, ka tā sadarbosies ar dalībvalstīm, lai izveidotu īstu noteikumu ievērošanas kultūru attiecībā uz vienotā tirgus noteikumiem, īpašu uzmanību pievēršot jau esošo instrumentu, piemēram, SOLVIT, stiprināšanai.

Lai sasniegtu šo mērķi, Eiropas Parlaments, Padome un Komisija 2016. gada 13. decembrī nāca klajā ar kopīgo deklarāciju par ES likumdošanas prioritātēm 2017. gadā, kurā atkārtoti uzsvēra savu apņemšanos veicināt spēkā esošo tiesību aktu pareizu īstenošanu un izpildi. Tajā pašā dienā Komisija pieņēma paziņojumu “ES tiesību akti: labāki rezultāti līdz ar labāku piemērošanu”, kurā izklāstīts, kā Komisija pastiprinās centienus, lai nodrošinātu, ka ES tiesību akti tiek piemēroti, īstenoti un izpildīti, dodot labumu visiem.

SOLVIT ir bezmaksas pakalpojums, ko kopš 2002. gada sniedz valsts pārvaldes iestādes katrā ES dalībvalstī, kā arī Islandē, Lihtenšteinā un Norvēģijā. Tas strādā īsos termiņos un sniedz pragmatiskus risinājumus ES/EEZ iedzīvotājiem un uzņēmumiem gadījumos, kad tie saskaras ar grūtībām saistībā ar savu ES tiesību atzīšanu valsts iestādēs, jo īpaši laikā, kad tie pārvietojas vai veic pārrobežu darījumus Eiropas Savienībā. SOLVIT risina visas pārrobežu problēmas, kas attiecas uz četrām pārvietošanās brīvībām (personu, preču, pakalpojumu un kapitāla brīva aprite), tostarp politikas jomām, kas ir cieši saistītas ar tām (piemēram, nodokļu, nodarbinātības, sociālā un transporta politika). Tīklu koordinē Eiropas Komisija. Kopš darbības uzsākšanas 2002. gadā SOLVIT ir kļuvis par ļoti nozīmīgu līdzekli, kas palīdz ES/EEZ iedzīvotājiem un uzņēmumiem izcīnīt savu vietu vienotajā tirgū. Balstoties uz 15 gadu pieredzi, SOLVIT izskatīto lietu skaits ir palielinājies no 5 līdz 200 lietām mēnesī. 2016. gadā SOLVIT izskatīja 2414 lietas. SOLVIT centriem vienas lietas izskatīšana aizņēma vidēji 59 dienas, un tie atrisināja 89 % lietu. SOLVIT panākumu pamatā ir daudz veiksmes stāstu — daži piemēri: Francijas uzņēmums Vācijas iestādēm pieprasīja PVN atmaksu, taču atbilde uz pieprasījumu netika saņemta 10 mēnešus. Pateicoties SOLVIT iesaistei, 6 nedēļu laikā procedūra tika paātrināta un uzņēmums saņēma pieprasīto summu. Trīs medmāsas no Portugāles iesniedza pieteikumu savas profesionālās kvalifikācijas atzīšanai Spānijā. Saskaņā ar ES tiesību aktiem iestādēm ir jāatbild uz pieteikumu trīs mēnešu laikā. Minētais termiņš pagāja, taču, kad jautājuma risināšanā iesaistījās SOLVIT, 2 nedēļu laikā viņu kvalifikācija tika laikus atzīta. Kāds austriešu mākslinieks vēlējās reģistrēties Luksemburgas iedzīvotāju reģistrā. Viņš iesniedza visus nepieciešamos dokumentus vietējā pašpārvaldē, tomēr tā atteicās viņu reģistrēt, iekams viņš nebūs iesniedzis atbalsta apliecinājumu no kāda Luksemburgas iedzīvotāja. SOLVIT norādīja, ka šī papildu prasība ir pretrunā ES tiesību aktiem. Vietējā pašpārvalde mainīja nostāju un izsniedza reģistrācijas apliecību. Pateicoties SOLVIT iesaistei, lieta tika atrisināta nedēļas laikā. Kādam Nīderlandes valstspiederīgajam, pārceļoties uz Bulgāriju, tika liegts šajā valstī importēt treileri. Tā kā treileri, kuru svars ir mazāks par 750 kg, Nīderlandē nav jāreģistrē, importētājam nebija reģistrācijas dokumenta, līdz ar to Bulgārijas iestādes atteicās reģistrēt treileri. Pateicoties SOLVIT iesaistei, lieta tika atrisināta 13 nedēļu laikā. Kvalificētiem fizioterapeitiem no Rumānijas ilgi nācās gaidīt kvalifikācijas atzīšanu, lai varētu sākt strādāt Francijā. SOLVIT iesaistījās 7 nedēļu laikā, un kvalifikācija tika nekavējoties atzīta. Francijas aviācijas iestādes neļāva Norvēģijas aviācijas uzņēmumam veikt iekšzemes lidojumus Francijā. Lietā iesaistījās SOLVIT, un problēma tika atrisināta 10 nedēļu laikā.

Lai gan SOLVIT spēja atrisināt daudzas iedzīvotāju un uzņēmumu problēmas, pieaugošais pakalpojumu apmērs ir palielinājis vairākas grūtības. Vēl ir daudz darāmā, lai sistēma varētu pilnībā izmantot tās potenciālu problēmu risināšanā. Dalībvalstis prasa un atbalsta SOLVIT stiprināšanu, lai tas varētu pilnvērtīgi strādāt iedzīvotāju un uzņēmumu labā. 2016. gada februārī Konkurētspējas padome aicināja Komisiju steidzami rīkoties šajā jautājumā. Turklāt Eiropas Parlaments ir vairākkārt aicinājis atbalstīt SOLVIT.

Šajā sakarā un saskaņā ar savām politiskajām prioritātēm Komisija ir apņēmusies kopā ar dalībvalstīm veikt turpmākus pasākumus, lai stiprinātu SOLVIT stratēģisko nozīmi vienotā tirgus darbības uzlabošanā, no kā praktisku labumu gūst iedzīvotāji un uzņēmumi. Tas var īstenoties tikai tad, ja dalībvalstis saviem SOLVIT centriem nodrošina atbilstošu personālu un atzinību valsts pārvaldē. Vājākais posms ietekmē tīkla darbību kopumā.